رحیم بقال اصغری باغمیشه یا دا رحیم آق بایراق تبریزده یاشایان کاریکاتوریست، آراشدیرماجی و پداقوژیست‌دیر. رحیم بقال اصغری ۲۴ زومار ۱۳۵۳–جو گونش هیجری ایلینده تبریز شهرینده دونیایا گلیبدیر. تبریز کاریکاتور موزه‌سی‌نین و تبریز کارتونیست‌لر ایتّیفاقی‌نین یارادیجی‌سی‌دیر. ۱۶ یاشیندا «جوالدوز» درگیسی‌ ایله تبریزده ایشه باشلامیش و ۱۳۸۰ ایل‌لرینده تبریز کاریکاتور بیرلیگینی یاراتمیشدیر. همین شخص ۱۸ خاریجی بین‌الخالق موسابقه‌لرینده ژوری عوضوو اولوب و ۴۸ کیتاب نشره بوراخمیشدیر. رحیم بقال اصغری آرسوی رساملیق مکتب‌لری‌نین مودیری و یارادیجی‌سی اولاراق تبریزده چالیشیر و تورک تاریخی حاقّیندا نئچه ایلدیر تحقیقات آپاریر. رحیم بقال اصغری دوکتوراسینی ایرانین معاریف ناظیرلیگیندن آلمیش و صربیستان، گونئی کوره، آذربایجان جومهوریتی و تورکیه‌ ده کئچیریلن کونفرانس‌لاردا چیخیش ائتمیشدیر. دوکتور اصغری تورکیه‌نین تی‌آرتی تلویزیون کانالیندا ۳۸ پروقرام چکمیش و کاریکاتورون نئجه چکیلمه‌سینی ایستانبول تورکجه‌سینده آنلاتمیشدیر. لاتین آمریکا معاریف مرکزی اونو سون ۱۰۰ ایلین ایچینده ان یاخشی یوز کارتونیست‌لردن بیری تانیمیشدیر. اونون بین‌الخالق موسابیقه‌لرده ۷۰ دن آرتیق جایزه‌سی واردیر.